Et billede, der indeholder Font/skrifttype, Grafik, grafisk design, design

Automatisk genereret beskrivelseRegler for læskure

I miljølovgivningen skelnes der imellem erhvervsmæssigt dyrehold og ikke erhvervsmæssigt dyrehold. For erhvervsmæssigt dyrehold gælder reglerne i husdyrgødningsbekendtgørelsen[[1]](#endnote-1), mens ikke erhvervsmæssigt dyrehold reguleres af reglerne i miljøaktivitetsbekendtgørelsen[[2]](#endnote-2). Det er alene antallet af dyr, der er afgørende for, hvornår et dyrehold betragtes som erhvervsmæssigt. For eksempel er et dyrehold med mere end to køer med tilhørende kalve op til 6 mdr. eller mere end 4 heste med tilhørende føl op til 12 mdr. erhvervsmæssigt dyrehold.

# Ikke erhvervsmæssigt dyrehold

Nye læskure til et ikke erhvervsmæssigt dyrehold skal placeres og indrettes, så der ikke sker forurening af grundvand, vandboringer mv og så de ikke er til gene for omgivelserne

Læskur til et ikke erhvervsmæssigt dyrehold kan kræve byggetilladelse i henhold til Byggeloven og/eller landzonetilladelse i henhold til planloven til placeringen. Der kan i det konkrete tilfælde være specifikke regler for etablering af læskure. Ring og forhør dig ved kommunen.

# Erhvervsmæssigt dyrehold, krav i henhold til husdyrgødningsbekendtgørelsen

Hovedreglen er at læskure skal have fast, tæt bund, som kan modstå påvirkningerne fra dyrene og anvendte redskaber. Der skal være et afløbssystem, der opsamler flydende husdyrgødning/restvand gennem tætte, lukkede ledninger til en opsamlingsbeholder eller der skal være en pumpesump.

## Flytbare læskure

Hovedreglen kan fraviges for flytbare læskure under visse betingelser (dette gælder dog ikke for svin og fjerkræ). Det fremgår i husdyrgødningsbekendtgørelsen at nedenstående skal være opfyldt:

* Dyrene må ikke tilbydes vand og foder i læskuret.
* Der skal udlægges et tørt lag sammenpresset halm i 0,3 m tykkelse i hele læskuret (ved får og geder til mælke- og kødproduktion kan udlægge et lag i 0,2 m tykkelse). Kravet til tykkelsen af den udlagte halmmåtte skal svare til minimum 45 kg halm ved 0,3 m tykkelse og minimum 30 kg halm pr. m2 ved 0,2 m tykkelse. Tørstofprocenten skal altid være mindst 30. Dette krav gælder ikke for læskure som højest står samme sted i 12 uger ad gangen og ikke stilles samme sted, før der er forløbet et år.
* Flytbare læskure skal flyttes. Læskuret må højst stå samme sted i 12 måneder ad gangen, og må ikke stilles samme sted eller inden for en radius af 25 m af stedet, før der er gået 5 år. Hvis læskuret kun står samme sted i 12 uger ad gangen, må det dog stilles samme sted, når der er gået et år.
* Den ansvarlige for driften skal føre årlig optegnelse over placeringen af læskuret. Optegnelserne skal opbevares i 5 år og kunne forevises på forlangende i forbindelse med kontrol.
* Fodertrug og lignende må højst stå samme sted i 12 uger ad gangen, og de må ikke placeres samme sted på marken, før der er gået 1 år.
* Læskuret skal overholde afstandskravene i husdyrgødningsbekendtgørelsen. Afstandskravene kan ses på sidste side i denne folder.
* Flytbare læskure skal ikke anmeldes efter husdyrgødningsbekendtgørelsen, men hvis grundarealet af alle flytbare læskure tilsammen overstiger 100 m2 skal der søges om miljøgodkendelse/-tilladelse via husdyrgodkendelse.dk.

## Fast placerede læskure

Hovedreglen om at læskure skal være forsynet med fast, tæt bund med afløb til opsamling kan fraviges under visse betingelser (dette gælder dog ikke for svin og fjerkræ):

* Dyrene må ikke tilbydes vand og foder i læskuret.
* Der skal udlægges et tørt lag sammenpresset halm i 0,3 m tykkelse i hele læskuret (ved får og geder til mælke- og kødproduktion kan udlægge et lag i 0,2 m tykkelse). Kravet til tykkelsen af den udlagte halmmåtte skal svare til minimum 45 kg halm ved 0,3 m tykkelse og minimum 30 kg halm pr. m2 ved 0,2 m tykkelse. Tørstofprocenten skal altid være mindst 30.
* Fodertrug og lignende må højst stå samme sted i 12 uger ad gangen, og de må ikke stilles samme sted på marken, før der er gået 1 år.
* Læskuret skal overholde afstandskravene i husdyrgødningsbekendtgørelsen. Afstandskravene kan ses på sidste side i folderen.

Fast placerede læskure skal inden etablering anmeldes til Varde Kommune efter reglerne i Husdyrgødningsbekendtgørelsen. Hvis der samlet set på ejendommen er mere end 100 m² produktionsareal i læskur(e) og stalde, skal der i stedet søges en miljøtilladelse/-godkendelse efter §16 i Husdyrloven. Kravet om miljøtilladelse/-godkendelse træder dog først i kraft ved:

* 175 m² produktionsareal, hvis der på produktionsarealet på husdyrbruget alene er ammekøer med tilhørende opdræt (kvier, stude, kalve (under 6 mdr.), slagtekalve (over 6 mdr.), tyre) på dybstrøelse, heste, geder eller får.
* 200 m² produktionsareal, hvis der på produktionsarealet alene er heste.
* 300 m² produktionsareal, hvis der på produktionsarealet alene er ammekøer med tilhørende opdræt (kvier, stude, kalve (under 6 mdr.), slagtekalve (over 6 mdr.), tyre) på dybstrøelse, heste, geder eller får, som kun er opstaldet inden for perioden fra den 1. oktober til den 15. maj (vinteropstaldning).

## Særligt for svin og fjerkræ

Læskure til svin og fjerkræ er ikke omfattet af husdyrgødningsbekendtgørelsens mulighed for undtagelse fra kravet om fast bund og afløb. Det gælder uanset om der er tale om flytbare husdyranlæg eller fast placerede læskure.

Sohold og økologiske slagtekyllinger har dog jf. miljøstyrelsens vejledning [4. Indretning af stalde m.v. - Husdyrvejledningen](https://husdyrvejledning.dk/vejledning-til-bekendtgoerelserne/husdyrgoedningsbekendtgoerelsen/4-indretning-af-stalde-mv#G6) mulighed for at fravige flere af husdyrgødningsbekendtgørelsens bestemmelser, hvis de følger driftsforskrifterne som fremgår i byggebladene til hhv.:

* [Indretning og drift af udendørs sohold](https://husdyrvejledning.dk/media/zmfbb1oj/byggeblad-udendoers-sohold-95-03-02-f2395727323395727267.pdf)
* [Indretning og flytning af mobile hus til økologiske slagtekyllinger](https://www.landbrugsinfo.dk/-/media/landbrugsinfo/public/d/0/b/bb_95_03_07.pdf)

# Flytbare og fast placerede læskure

I henhold til byggeloven kræver læskur til et erhvervsmæssigt dyrehold byggetilladelse jf. BR18.

Læskur til et erhvervsmæssigt dyrehold kan kræve landzonetilladelse i henhold til Planloven, hvis der ikke meddeles tilladelse/godkendelse efter husdyrloven.

Der kan i det konkrete tilfælde være specifikke regler for etablering af læskure efter hhv. Byggeloven eller Planloven. Ring og forhør dig ved kommunen.

I henhold til naturbeskyttelsesloven må læskure som udgangspunkt ikke opstilles på § 3 beskyttede arealer. Spørg Varde Kommune, hvis du gerne vil opstille læskur på § 3 beskyttede arealer.

# Afstandskrav ved etablering, udvidelse eller ændring af læskure jf. husdyrgødningsbekendtgørelsen

§ 4: Etablering, udvidelse og visse ændringer er ikke tilladt:

1. i et i et eksisterende eller, ifølge kommuneplanens rammedel, fremtidigt byzone- eller sommerhusområde
2. i et område i landzone, der i lokalplan er udlagt til boligformål, blandet bolig- og erhvervsformål eller til offentlige formål med henblik på beboelse, institutioner, kreative formål og lignende
3. i en afstand mindre end 50 m fra de 2 før nævnte områder, eller
4. i en afstand mindre end 50 m fra en nabobeboelse.

Varde Kommune kan for flytbare læskure i nogle tilfælde dispensere fra kravene i §4. I forbindelse med en dispensation kan kommunen stille vilkår om placering, indretning og drift.

Folde med dyr må ikke etableres, udvides eller ændres i de områder og inden for de afstande, der er nævnt ovenfor i § 4, nr. 1-3. Folde med svin på ejendomme, hvor der er mere end 40 svin, der er større end 35 kg, må herudover ikke etableres, udvides eller ændres inden for afstanden, der er nævnt i § 4, nr. 4. Afstandene måles fra foldens kant.

Fodertrug, vandtrug ol. skal overholde afstandskravene i § 4.

§ 5: Afstandskrav

* 25 m til vandforsyningsanlæg, der ikke er til almen vandforsyning
* 50 m til vandforsyningsanlæg til almen vandforsyning
* 15 m til vandløb- herunder dræn og søer større end 100 m² *(afstand til dræn gælder ikke for flytbare læskure)*
* 15 m til offentlig vej og privat fællesvej *(gælder ikke for flytbare læskure)*
* 25 m til levnedsmiddelvirksomhed
* 15 m til beboelse på samme ejendom *(gælder ikke for flytbare læskure)*
* 30 m til naboskel *(gælder ikke for flytbare læskure, medmindre det drejer sig om skel mod ejendommen, hvor der er beboelse, der ligger nærmere end 100 m fra læskuret)*

Kommunen kan meddele dispensation, hvor disse afstandskrav ikke kan overholdes. Dispensation vil være ledsaget af vilkår til drift og indretning, der skal sikre at der ikke opstår risiko for forurening eller gener for omgivelserne.

§7: Læskure må ikke etableres, udvides eller ændres i eller nærmere end 50 m fra kategori 1– og 2-natur, dog mindst 25 m hvis anlægget højst er 25 m² i grundplan. Dette gælder både for flytbare og fastplacerede læskure. Der kan i nogle tilfælde dispenseres fra dette krav.

# Spørgsmål

Har du spørgsmål, er du velkommen til at kontakte Varde Kommunes Erhvervscenter, Landbrug på telefon: 79 94 68 00

Revideret juni 2024

Sagsnr. EMN-2024-01174

Dokument nr. 8759485

1. Bekendtgørelse om miljøregulering af dyrehold og om opbevaring af gødning nr. 2243 fra d. 29-11-2021 [↑](#endnote-ref-1)
2. Bekendtgørelse om miljøregulering af visse aktiviteter nr. 844 fra d. 23-6-2017 [↑](#endnote-ref-2)